टाइम8बर’ देस्कनिफ्राय- फैगौ बिधान सभा बिसायख’थिनि थाखाय जायगायारि आरो हारिमायारि राजखान्थि दोलोफोरा साखा फारा जानाय बादिनो बर’ दैदेनगिरिफोरजों दैदेनजानाय बिपिएफ आरो इउपिपिएल राजखान्थि दोलो मोननैयाबो जानजि खाफ्रानायखौ नुनो मोनबाय। बर’ दैदेनगिरिफोरजों दैदेनजानाय मोननैबो राजखान्थि दोलोआ आसामनि बर’ ओनसोलफोराव दाबो गोहोम दं। थेवबो बि गोहोमखौ गैया खालामनो बिजेपि दोलोआ नाजानायखौ नुनो मोन्दों । बेखौ नायनानै फैगौ बिधान सभानि बिसायख’थिया एफा गोरलै जानानै थायाखै। सिगां समफोराव बर’ दैदेनगिरिफोरजों दैदेनजानाय राजखान्थि दोलोआनो मैखोम बर’ ओनसोलनि बिधान सभानि बियाबफोरनिफ्राय देरहाबोदोंमोन। दा बर’ दैदेनगिरिनि आवथायाव थानाय बियाबफोरखौ फिन आवग्रिनानै लाफिननो हागोनना ? मानोना सिगां समफोराव बिटिसिनि बारग’ गाहाइ मावफुंगिरि सोद्रोमा हाग्रामा महिलारीखौ गिनानै एबा मान होनानै बि थिननाय लेखा भटखौ होदोंमोन आरो देरहा बोदोंमोनबो । नाथाय बिटिआर ओनसोल आरो बिटिआरनि बायजोनि बर’फोरा हाग्रामा महिलारीनि थिननाय लेखा बे खेबाव भट होगोनना ? मानोना इउबिपिअ’आ बिजेपि दोलोआव हाबहैजोबफ्रामनायनि उनाव बिटिआरनि बायजोनि बर’फोरनि राजखान्थिनि फोथारा एसे गुलुं-गुजुं जादों। बिदिनो राज्य’ सभानि एमपि बिस्वजित दैमारीया बिजेपिनि जथाय हानजाखौ होख्लायगोन होननानै हुमखि होग्रा बिपिएफ दोलोनि आफादगिरि हाग्रामा महिलारीखौ बिधान सभा बिसायख’थियाव गावनो राजखान्थि भाबै होख्लाय जासिगोन बुंदों। हाग्रामा महिलारीया मोनसे साननायखौ फोस्रावदोंदि बिटिआरनि बायजोयाव थानाय बर’ हारिनि भटारनि गेजेराव बिपिएफ दोलोआ गोबां गोहोम दं। बिपिएफ दोलोआ जा बुंगोन बेखौनो बिटिआरनि बायजोनि बर’फोरा खोनासंगोन। बे बाथ्राया थार नङा होननानै एमपि दैमारीया फोरमायदों। बिटिआरनि बायजोनि बर’फोरा गुवाहाटीनि कलाक्षेत्रयाव लैहोर-लैहोर फैनानै बिजेपि दोलोआव हाबफैदों। लोगोसे बिपिएफ दोलोनि हाग्रामा महिलारीया बिधान सभायाव बर’ कसारी अवेलफेयार अट’नमास काउन्सिल दानायनि बिलखौ लाबोनायाव हेंथा होदोंमोन । उनाव बे बिलखौ बिपिएफ दोलोनि मन्थ्रि चन्दन ब्रह्मआ दैखांनो सानाखैमोनब्लाबो बिजेपि दोलोआ बर’ कसारी अवेलफेयार अट’नमास काउन्सिलखौ दाबाय होननानै एमपि दैमारीया बुंनायनि उनाव रोखा जानाय बादि जाबायदि बिटिआरनि बायजोनि बर’फोरा हाग्रामा महिलारीनि थिननायाव बे खेबाव भट होथारा। नाथाय कंग्रेस दोलोनि दैदेननाय जथाय हानजायाव बिपिएफ दोलोआ हाबनायनि उनाव कंग्रेस दोलोआ मुलाम्फा जागोनना ? थेवबो बिजेपि हेंथा राजखान्थि खौसेयाव मोनसे गोदान दावगाथाय जागोन होननानै साननो हायो। दा बिपिएफ दोलोखौ लाफानानै बे जथाय दोलोआव मोन स्नि दोलोआ ज’ जाबाय। साननैसो उनाव ए एस डि सि दोलोआबो हाबनो हासिगौ होननानै मिथिनाय जादों। नाथाय आसामनि बे मोननै गाहाइ ट्राइबेलारि जायगायारि राजखान्थि दोलोआ कंग्रेस दैदेननाय हेंथा जथाय हानजायाव हाबहैनायाव बिटिआर आरो कार्बि आंलंनि हाजो ओनसोलाव भटनि सानखान्थिया एसे सोलाय-सोल’ जागौमोनब्लाबो एमपि बिस्वजित दैमारीनि रावनिफ्राय बारा रोखा जानो हायाखै। थांनाय बिधान सभा बिसायख’थियाव बिपिएफ दोलोआ मोन 12 बियाबखौ आवग्रिनानै बर’ थामहिनबा ट्राइबेल हारिनि मोनसे गोहो गोरा राजखान्थि दोलो होननानै हादराव मिथि जादोंमोन। बावैसो सिगां बिटिसिनि बिसायख’थियाव बिजेपि दोलोआ लोगोयारि दोलो बिपिएफखौ नागारनानै इउपिपिएल दोलोजों सिङारि लोगो जादोंमोनब्लाबो रैखा मोनाखैमोन होननानै बुंनो हायो। इउपिपिएल दोलोआ मोन 12 मासि मोननायनि बदल बिपिएफ दोलोआ मोन 17 मासि मोनदोंमोन। बिजेपिआ बिपिएफ दोलोखौ जोगारनानै इउपिपिएल दोलोजों बिटिसिनि खुंथायाव दंब्लाबो नाथाय आसाम सोरखाराव दाबो बिजेपिजों बिपिएफ दोलोनि सा थाम मन्थ्रिया दंफायो। बेनिफ्राय हमनो हादोंदि बिटिआरनि सुबुंफोरजों मोजां मोनजाग्रा बिपिएफ दोलोखौ दाबो बिजेपि दोलोया नागारनो गोब्राब मोनदों नामा ? बे थारदि हाग्रामा महिलारीखौ बोथोर नायनानै खोथिया फोग्रा बादिनि आखुनि थाखाय राजखान्थिनि बेलायाव जायनो लोगो जागोन बिनो एसे गिनांगौ बादि जादों । बियो बुंबोबाय थानाय जाय दोलोआ दिल्ली-दिसपुराव सोरखार दागोन बिजोंनो लोगोयाव थागोन होननानै बुंनायखौ बिजेपि दोलोजों लोगो जानानै हाग्रामा महिलारीया बेखौ फोरमान खालामबोबाय। दा बिदि फोरमान जाबोनायनि उनाव फैगोन बिधान सभा बिसायख’थियाव मा जागोन ? एमपि बिस्वजित दैमारीनि बुंनाय बादियै हाग्रामा महिलारीया राजखान्थिनिफ्राय जायखार नांगोन ना हाग्रामा महिलारीआ बुंनाय बादि आसामाव कंग्रेस दोलोजों सोरखार दानायाव थाफागोन बेखौ दानो बुंनाया गोरलै नङा। नाथाय बिटिसिनि गाहाइ मावफुं सोद्रोमा प्रमद बर’आ बिपिएफनि आफादगिरि हाग्रामा महिलारीनि जादुनि लावथिया बायबाय बुंनायनि उल्थायै बायनाय लाउथिखौ आथाफोर लागायनानै हाग्रामा महिलारी आरो बिपिएफ दोलोआ कंग्रेस दोलोनि जथाय हानजायाव हाबहैदेदों नामा ? बि जरायदेरनाय जादुनि लाउथिया जादु दिन्थिनो हाफिनगोनना हाफिना समासो खिन्थासिगोन।